Efter nedslagtningen af mink begyndte, gik der unødvendig lang tid med at få lavet laboratorieprøver. Og det er stærkt kritisabelt, mener Torsten Schack Pedersen (V).

Det rejser politisk kritik, at der var flere dages ventetid på prøvesvar fra mink, samtidig med, at nedslagtningen af dem ikke kunne gå hurtigt nok. - Det er under al kritik, at der skulle gå så mange dage, før man rent faktisk begyndte at undersøge, om de skræmmescenarier, regeringen satte op på pressemødet, holdt vand, lyder det fra det nordjyske folketingsmedlem Torsten Schack Pedersen (V). Nøleriet foregik, da dyrene på Frank Andersens minkfarm ved Hjørring blev testet positive for coronasmitte for anden gang. En ny smitte kunne betyde, at minkene var ramt af en muteret coronavirus, som deres antistoffer ikke reagerede på. Alligevel gik der fire dage, før Statens Serum Institut tog blodprøver på farmen. Forstår ikke hastværk Minkavler Frank Andersen var i kamp mod tiden for at nå at slagte minkene, hvis han skulle have del i statens tempobonus på 30 kroner per nedslagtet mink. - Jeg forstår faktisk ikke, at vi skulle aflive vores dyr i sådan en fart, når myndighederne ikke havde mere travlt med at få undersøgt, hvad de virkelig fejlede. Men man tror jo på, at der er styr på det, og at det var nødvendigt at slå dyrene ihjel, siger Frank Andersen. Og det beviser ifølge Venstres Torsten Schack Pedersen, at man ikke ønskede, at oplysningerne skulle komme frem: - Det her viser igen-igen, at beslutningen om at slagte minkerhvervet var politisk og blev taget i al hast. Regeringen var ikke interesseret i at få et præcist belæg for både nedslagtningen og nedlukningen af Nordjylland, siger han. Se hele indslaget om sagen herunder: